Tájékoztató és követelményrendszer
POLGÁRI JOG 5. – LEVELEZŐ TAGOZAT
(2026/27. tanév, I. félév) 

A tantárgy tartalma: öröklési jog és szellemi alkotások joga

A korábbi félévekhez hasonlóan a PJ5 főkollégiumot „hibrid” oktatási rend szerint tervezzük megtartani a levelező tagozaton: személyes jelenlét mellett a meghirdetett órarend szerint haladva, ezzel együtt pedig kialakítjuk a PJ5 főkollégium felületét a MS Teams-en is, ahol az egyes előadásokat is valós időben online közvetítjük.

Tananyag és kötelező irodalom:

1.	Jogszabályok:
•	Ptk. öröklési joghoz kapcsolódó szabályai,
•	a szerzői jogról szóló 1999. évi LXXVI. törvény,
•	a találmányok szabadalmi oltalmáról szóló 1995. évi XXXIII. törvény,
•	a védjegyek és a földrajzi árujelzők védelméről szóló 1997. évi XI. törvény,
•	a használati minták oltalmáról szóló 1991. évi XXXVIII. törvény (1. §),
•	a formatervezési minták oltalmáról 2001. évi XLVIII. törvény. (1. §).
2.	Az előadásokon elhangzottak
3.	Kötelező irodalom: 
•	Fábián Ferenc: Előadásvázlatok az öröklési jog köréből. Patrocinium, Budapest, 2025.
•	Pogácsás Anett – Ujhelyi Dávid: Szellemi alkotások joga; Pázmány Press, Budapest, 2025. (nyomtatásban is kapható novembertől a jegyzetboltban, elektronikusan pedig már szeptembertől ingyenesen letölthető: https://jak.ppke.hu/tankonyvek-sorozat-kotetei; a 2022-es verzió is használható, abban viszont még nincsenek benne a legújabb, jogszabályváltozáson alapuló frissítések és a mesterséges intelligencia kapcsán releváns fejlemények).
4.	Ajánlott irodalom:
•	Pogácsás Anett (szerk.): Polgári jog V. példatár. SZIT, Budapest, 2021.
•	Vékás Lajos/Gárdos Péter (szerk.): Kommentár a Polgári Törvénykönyvhöz; Wolters Kluwer; Budapest, 2021.
•	Csehi Zoltán: Öröklési jog a 2013. évi V. törvény alapján; Menedzser Praxis; Budapest, 2014. (és a későbbi kiadások)
•	Gyertyánfy Péter – Legeza Dénes (szerk.): Nagykommentár a szerzői jogról szóló törvényhez. Wolters Kluwer, Budapest, 2025.
•	Grad-Gyenge Anikó: Egy modern szerzői jog. Wolters Kluwer, Budapest, 2022.

A PJ5 főkollégium tematikája (A Neptunon lévő órarend szerinti időpontokban):

I. előadás: A szellemi alkotások jogának általános szabályai. A szerzői jog és az iparjogvédelem 

II. előadás: Öröklési jog – I. (Az öröklési jog általános szabályai. A végrendelet)

III. előadás: Öröklési jog – II. (A szerződéses végintézkedések. A törvényes öröklés általános szabályai)

IV. előadás: Öröklési jog III. (Ági öröklés, kötelesrész. Az öröklés joghatásai.)

A PJ5 főkollégium vizsgarendje:
A PJ5 főkollégium félév végi szóbeli vizsgával (kollokvium) teljesíthető. A félév végi szóbeli vizsgára való jelentkezés előfeltétele a PJ5 főkollégiumhoz kapcsolódó aláírás megszerzése.

A PJ5 főkollégium félév végi szóbeli vizsgával történő teljesítése:
1.	A Hallgatók a jelen Tájékoztató és Követelményrendszer, valamint a félév során közzétett PJ5 főkollégium szóbeli tételsora alapján készülhetnek fel előzetesen a szóbeli vizsgára. A félév végi szóbeli vizsga anyaga teljes körűen felöli a jelen Tájékoztató és Követelményrendszerben foglalt és az előadásokon érintett témaköröket.
2.	A szóbeli vizsgaidőpontokat a Polgári Jogi Tanszék a tanrend félévi időbeosztásában rögzített határidőket betartva előzetesen közzéteszi.
3.	Amennyiben a tételhúzást követő rövid (kb. 15 perces) felkészülési idő után a tételsorban szereplő két témakör közül az egyiket elégtelen (1) színvonalon ismerteti a Vizsgázó, akkor a szóbeli vizsga érdemjegye – függetlenül a másik témakörben adott felelet színvonalától – elégtelen (1), azaz a szóbeli vizsgán érintett mindkét témakört érdemben, legalább elégséges (2) színvonalon kell ismertetnie a Vizsgázónak. A tételsor, így különösen a szóbeli vizsgán érintett két témakör csak kiindulópontja a szóbeli vizsgának, vagyis a Vizsgáztató az általa megjelölt két témakörön, sőt magán a tételsoron felül is kérdezhet a jelen Tájékoztató és Követelményrendszer által meghatározott témakörben.
4.	A szóbeli vizsgákon a Polgári Jogi Tanszék oktatói vizsgáztatnak. A Vizsgáztató Oktatók személyét csak a vizsga napján, közvetlenül a vizsga megkezdését megelőzően véglegesíti és hozza nyilvánosságra a Tanszék, így az egyes Vizsgáztató Oktatók személyét előzetesen nem tudjuk és nem fogjuk közzétenni.
5.	A Vizsgázók a szóbeli vizsgán nem használhatnak semmiféle írott, nyomtatott, avagy elektronikus segédeszközt. A meg nem engedett eszközöket használó Vizsgázók vizsgáját a Vizsgáztató felfüggeszti, s az érintett Vizsgázóval szemben fegyelmi eljárást kezdeményez a vonatkozó egyetemi szabályzat értelmében. Ezzel összefüggésben felhívjuk a figyelmet, hogy az Egyetemi Tanács 2018. január 25-én új Fegyelmi és Kártérítési Szabályzatot (FKSz) fogadott el, s módosította a Tanulmányi és Vizsgaszabályzatot is (TVSz). E körben különös figyelmet érdemlő módosítás, hogy míg az „egyszerű puskázás” továbbra is elégtelen vagy nem felelt meg minősítést eredményez, addig az új FKSz fegyelmi vétségnek minősíti a meg nem engedett technikai eszköz használatát vizsga vagy számonkérés során. Ha tehát mobiltelefonnal, „fülessel” (miniatűr headsettel), más hasonló eszközzel/módon követ el valaki visszaélést, akkor fegyelmi eljárásnak van helye, s a Vizsgáztatónak mérlegelés nélkül – elégtelen adása helyett – ezt kell kezdeményeznie. Fegyelmi vétség továbbá az is, ha valaki más helyett vizsgázik, helyette más vizsgázik, vagy ha a hallgató a vizsga rendjét megzavarja.

Budapest, 2026. augusztus 25.

Dr. Navratyil Zoltán				Dr. Ujhelyi Dávid
egyetemi docens, tárgyfelelős			egyetemi docens, tárgyfelelős